Eversdal-moord: Saak wéér uitgestel | Netwerk24
Eversdal-moord: Saak wéér uitgestel
Deur Jana Breytenbach 25 Februarie 2019 15:16
Die aanvang van die saak van ’n jong man wat van die moord op sy vriend se ma aangekla word, is vir die soveelste keer uitgestel.
Reghard Groenewald (24) het Maandag weer in die hooggeregshof in Kaapstad verskyn waar die regter die saak uitgestel het.
Reghard Groenewald in 2017 buite die landdroshof in Bellville.Foto: Jaco Marais
Groenewald is op 23 Mei 2017 in Welgemoed, Bellville, by sy ouerhuis in hegtenis geneem nadat Hilary van Rooyen (53) se lyk op 9 Mei in haar huis in Eversdal, Durbanville, gevind is.
’n Bron sê dat Groenewald beweer Van Rooyen het by hom aangelê toe hy die oggend na haar huis gegaan het. Hy het glo gesê sy moet daarmee ophou, maar sy wou nie luister nie.
Die hof het in Mei gehoor sy is met ’n potplanthouer doodgeslaan. Een van haar twee seuns het op haar lyk afgekom in die huis wat in ’n besige straat geleë is.
Groenewald het glo ’n bekentenis oor die moord afgelê. Hy is in Mei 2017 op borgtog van R3 000 vrygelaat. Die staat het nie sy borgtogaansoek teengestaan nie op voorwaarde dat hy sy paspoort by die polisie indien.
Hilary van Rooyen
Die saak sou in Oktober begin, maar daar was toe nie regters beskikbaar om die saak aan te hoor nie.
Regter David Wille het Maandag in die hof gesê die familie en die beskuldigde het ’n reg tot ’n verduideliking.
Hy het verduidelik die regter wat aanvanklik die saak verlede jaar sou aanhoor, “kon dit nie meer doen nie” en daarom is hy nou aangewys.
Wille het egter gesê hy sal Woensdag die saak kan aanhoor, maar Dinsdag, Donderdag en Vrydag het hy reeds siviele sake wat hy moet aanhoor.
Groenewald sal na verwagting Woensdag pleit wanneer die saak begin.
Meer oor: Reghard Groenewald | Hilary Van Rooyen | Kaapstad | Hof | Moordverhoor | Uitstel
Eversdal-moord: Beskuldigde vloek kameraman
Eversdal-moord: Verdagte weer Vrydag hof toe